Selebi vandag begraweJackie Selebi se kis. Foto: ANC Tshwane / Twitter Die voormalige polisiehoof, Jackie Selebi, word Saterdag vanuit ŉ kerk in die ooste van Pretoria begrawe. Roubeklaers het van 08:00 af by die NG Kerk Moreletapark begin saamkom om die verrigtinge by te woon. Die ANC het reeds aangedui dat hy die begrafniskoste gaan dek. “Die party het met die familie ooreengekom om comrade Selebi, wat ŉ groot gedeelte van sy lewe deel was van die kern van die organisasie se leierskap, te ruste te lê,” het Zizi Kodwa, woordvoerder van die ANC, vroeër in ŉ verklaring gesê. “Die ANC sal al die kostes dek wat met sy gedenkdiens en begrafnis verband hou.” Selebi is verlede Vrydag in die ouderdom van 64 oorlede. Hy het diabetes en nierversaking gehad. Hy is op 3 Augustus 2010 tot 15 jaar tronkstraf gevonnis, nadat hy omkoopgeld van die veroordeelde dwelmhandelaar Glenn Agliotti aanvaar het. Die voormalige hoof van Interpol het in 2011 sy vonnis begin uitdien, maar is binne een jaar op mediese parool vrygelaat.